May 06,2015
మళ్లీ నష్టాల్లోకి మార్కెట్లుసెన్సెక్స్‌ 50 పాయింట్లు పతనం
ముంబయి : వరుస నష్టాల్లోంచి బయటపడ్డాయనుకున్న స్టాక్‌ మార్కెట్లు తిరిగి మంగళవారం మళ్లీ పతనాన్ని చవి చూశాయి. బిఎస్‌ఇ సెన్సెక్స్‌ 50 పాయింట్లు నష్టపోయి 27,4440 దిగజారింది. నేషనల్‌ స్టాక్‌ ఎక్సేంజీ 7 పాయింట్లు కోల్పోయి 8,324 వద్ద స్థిరపడింది. ఒఎన్‌జిసి, కొటాక్‌ మహీంద్రా షేర్లు కొంత మద్దతు చేసి ఉండకపోతే మార్కెట్లు భారీ నష్టాలను చవి చూసేవి. వరుస నష్టాలతో తీవ్ర ఒత్తిడిలో కొనసాగిన మార్కెట్లు సోమవారం సెన్సెక్స్‌ రికార్డు స్థాయిలో 479 పాయింట్లు పెరిగింది. మార్కెట్లకు మద్దతు లభిస్తోందనుకున్న సమయంలోనే మదుపుర్లు లాభాల స్వీకరణకు మొగ్గు చూపారని బ్రోకర్లు పేర్కొన్నారు.
అంతర్జాతీయ ద్రవ్య మార్కెట్లో డాలర్‌తో రూపాయి మారకం విలువ ఎక్కువ సమయం 63.46 వద్ద ట్రేడింగ్‌ అయ్యింది. తుదకు 0.01 పైసలు పెరిగి 63.43 వద్ద ముగిసింది. అంతర్జాతీయ మార్కెట్లో బ్యారెల్‌ ముడి చమురు ధర 66.89 డాలర్లుగా పలికింది. బిఎస్‌ఇలో రంగాల వారిగా లోహ సూచీ అత్యధికంగా 2.86 శాతం విలువ పెంచుకుంది. ఇదే క్రమంలో ఆయిల్‌అండ్‌ గ్యాస్‌ 0.95 శాతం, రియాల్టీ 0.93 శాతం, వైద్య సూచీ 0.52 శాతం చొప్పున రాణించాయి. మరోవైపు విద్యుత్‌ సూచీ 0.84 శాతం, కన్సూమర్‌ డ్యూరెబుల్స్‌ 0.6 శాతం, మౌలిక వసతులు 0.42 శాతం, టెక్‌ 0.25 శాతం చొప్పున దిగజారాయి.
సెన్సెక్స్‌లో ఎస్‌ఎస్‌ఎల్‌టి 6.64 శాతం, టాటా స్టీల్‌ 4.95 శాతం, హిందాల్కో4.65 శాతం, ఒఎన్‌జిసి 4.35 శాతం, హెచ్‌యుఎల్‌ 2.19 శాతం చొప్పున అధిక లాభాలు సాధించిన వాటిలో ముందు వరసలో ఉన్నాయి. మరోవైపు మహీంద్రా అండ్‌ మహీంద్రా 2.27 శాతం, హెచ్‌డిఎఫ్‌సి 1.88 శాతం, ఎస్‌బిఐఎన్‌ 1.86 శాతం, సిప్లా 1.71 శాతం, బజాజ్‌ ఆటో 1.45 శాతం చొప్పున అధిక నష్టాలు చవి చూశాయి.
            విదేశీ పరిణామాలకు తోడు మదుపర్లు కొనుగోళ్లకు మొగ్గు చూపడంతో ప్రారంభ సమయంలో బిఎస్‌ఇ 113 పాయింట్లు పెరిగింది. ఓ దశలో ఐటి, వైద్య, చమురు, కన్సూమర్‌ డ్యూరెబుల్స్‌ సూచీల మద్దతుతో 27,604 పాయింట్ల మార్క్‌ను తాకింది. తుదకు బిఎస్‌ఇ మిడ్‌క్యాప్‌ సూచీ 0.6 శాతం, స్మాల్‌క్యాప్‌ సూచీ యథాతథంగా ముగిశాయి. మదుపర్ల మద్దతుతో 1,376 స్టాక్స్‌ లాభాల్లో ముగియగా, 1,377 స్టాక్స్‌ నష్టాలను చవి చూశాయి.
మీ స్నేహితులకు రికమెండ్ చెయ్యండి